ORI เงิบ! ปิดเทรดวันแรกราคาต่ำกว่า IPO 1.11%
ORI เงิบ! ปิดเทรดต่ำกว่าราคา IPO โดยราคาปิดตลาดวันนี้อยู่ที่ 8.90 บ. ลบ 0.10 บ. หรือ 1.11% สูงสุด 10.60 บ. ต่ำสุด 8.90 บ. จากราคาขาย IPO ที่ 9 บ. มูลค่าซื้อขายที่ 2.58 พันลบ.
7 ต.ค. 2558

ผู้สื่อข่าวรายงานว่า ราคาหุ้นบริษัท ออริจิ้น พร็อพเพอร์ตี้ จำกัด (มหาชน) หรือ ORI ปิดเทรดวันแรกมาที่ 8.90 บาท ลบ 0.10 บาท หรือ 1.11% สูงสุด 10.60 บาท ต่ำสุด 8.90 บาท จากราคาขาย IPO ที่ 9 บาท มูลค่าซื้อขายที่ 2.58 พันล้านบาท ขณะที่ดัชนีตลาดหุ้นไทยโดยรวมบวก 1.68%
นายพีระพงศ์ จรูญเอก ประธานเจ้าหน้าที่บริหาร ORI เปิดเผยว่า บริษัทเข้าทำการซื้อขายในตลาดหลักทรัพย์แห่งประเทศในวันนี้ จากการเสนอขายหุ้นสามัญเพิ่มทุนให้ประชาชนครั้งแรก (IPO) จำนวน 150 ล้านหุ้น ราคาหุ้นละ 9 บาท ทั้งนี้บริษัทเชื่อว่าจะได้รับการตอบรับเป็นอย่างดีจากนักลงทุน เนื่องจากบริษัทมีปัจจัยพื้นฐานที่แข็งแกร่ง มีศักยภาพการเติบโตสูงจากทิศทางการขยายธุรกิจที่ชัดเจนและต่อเนื่อง 
โดยเม็ดเงินที่ได้จากการระดมทุนในครั้งนี้ บริษัทจะนำไปใช้พัฒนาโครงการในหลายพื้นที่ที่มีศักยภาพทั้งในแถบรอบนอกกรุงเทพมหานคร และปริมณฑล รวมทั้งแนวเขตนิคมอุตสาหกรรมต่างๆ โดยเฉพาะโครงการ ดิ โอเชียน ไนท์บริดท์ ศรีราชา
สำหรับโครงการของ ORI ในปัจจุบันมีทั้งหมด 27 โครงการ มูลค่ารวม 17,052 ล้านบาท แบ่งเป็นโครงการที่ก่อสร้างแล้วเสร็จ  9  โครงการ  มูลค่า 3,117 ล้านบาท ,  โครงการที่อยู่ระหว่างการก่อสร้าง  6  โครงการ  มูลค่า 3,610 ล้านบาท,  โครงการที่อยู่ระหว่าง Pre Sales 7 โครงการ  6,955 ล้านบาท  และ โครงการที่เตรียมเปิดตัวในอนาคต  5  โครงการ  มูลค่า 3,370 ล้านบาท  และปัจจุบัน มี Back Logในมือกว่า 5,376 ล้านบาท